| CAESAR haubica |
| --- |
|  |
| Tipas |
| **Tipas** | Ratinė savaeigė haubica |
| **Sukurta** | 1992–1999 |
| **Gaminama** | nuo 2004 |
| **Gamintojai** | Nexter Systems(anksčiau GIAT Industries) |
| **Šalys kūrėjos** | Prancūzijos vėliava Prancūzija |
| Charakteristikos |
| **Pabūklas** | 155 mm 52 kalibrų ilgio pabūklas |
| **Užtaisymas** | pusiau automatinis |
| **Šaudymo greitis** | 6 šūviai per minutę |
| **Nuotolis** | iki 40–50 km |
| **Važiuoklė** | ratinė 6x6 arba 8x8 |
| **Variklio galia** | Mk I: 215 AGMk II: 460 AG |

**CAESAR** (trumpinys iš pranc. *Camion Équipé d'un Système d'Artillerie*) – Prancūzijos sukurta 155 mm savaeigė haubica su 52 kalibrų ilgio pabūklu. Haubica yra montuojama ant 6x6 arba 8x8 sunkvežimio važiuoklės. Sistema gali dirbti viename tinkle kartu su kitais vienetais, turi balistinį kompiuterį bei inercinės navigacijos sistemos (INS) palaikymą. CAESAR gali tiksliai smogti 40–50 kilometrų atstumu esantiems taikiniams, naudojant toliašaudę amuniciją.

CAESAR sukūrė Prancūzijos kompanija GIAT Industries (dabar Nexter Systems), o haubica tarnybą pradėjo 2004 m. Prancūzijos kariuomenei pagaminti vienetai naudoja 6x6 Renault Sherpa 5 važiuoklę, tačiau eksportuojami modeliai taip pat pritaikyti 6x6 Unimog U2450L arba 8x8 Tatra 817 važiuoklėms. 2022 m. vasario mėnesį Prancūzijos gynybos ministerija sudarė su Nexter sutartį dėl naujos kartos CAESAR sistemos kūrimo ir vėliau užsakė pirmąją 109 haubicų partiją. Šis modernesnis variantas yra vadinamas **CAESAR Mark II** (arba CAESAR NG).

Naujos kartos CAESAR Mark II haubicų taip pat yra užsisakiusi ir Lietuvos kariuomenė.

Kūrimas
-------

Dešimtajame dešimtmetyje CAESAR prototipą sukūrė Prancūzijos valstybinė įmonė GIAT Industries, bendradarbiaudama su kompanija Lohr Industrie. Pirmą kartą haubica viešai pristatyta 1994 m. Po ketverių metų ikigamybinis modelis buvo išbandytas Prancūzijos kariuomenės.

Nexter gamykla Buržo mieste gamino 10 CAESAR haubicų per metus. 2022 m. Rusijos invazija į Ukrainą padidino paklausą ir iki 2023 m. pradžios Nexter jau gamino nuo dviejų iki keturių vienetų per mėnesį, o 2024 m. pradžioje produkcija pasiekė 6 vienetus per mėnesį.

Prancūzija naudoja savo gamybos *LU 211* bei naujesnius *LU 220* sviedinius, tačiau CAESAR pilnai palaiko kitus NATO standarto 155 mm kalibro sviedinius, įskaitant toliašaudžius ir išmaniuosius sviedinius.

Dizainas
--------

CAESAR 6x6 haubica naudojama Prancūzijos pajėgose.
Danijai pagaminta CAESAR 8x8 haubica. Vėliau šios haubicos buvo atiduotos Ukrainai.
### CAESAR 6x6 Mark I

CAESAR yra ratinė, 155 mm savaeigė haubica su 52 kalibrų ilgio pabūklu. Naudojamas pusiau automatinis pabūklo užtaisymas. Paprastai haubicą valdo penkių žmonių įgula, nors prireikus CAESAR gali valdyti ir trijų žmonių įgula. Šaudymo nuotolis siekia 40–50 km, priklausomai nuo toliašaudžio sviedinio tipo. CAESAR geba iššauti šešis sviedinius per minutę, o 6x6 haubicoje telpa 18 sviedinių. CAESAR turi autonominę ginklų sistemą su inercine navigacijos sistema (SIGMA 30), balistiniu kompiuteriu ir papildomai gali turėti pradinio sviedinio greičio radarą; haubica visiškai integruota su Prancūzijos ATLAS ugnies valdymo sistema ir gali integruotis su įvairiomis NATO C4I sistemomis. CAESAR yra pritaikyta „šauk ir skuosk" (angl. *shoot-and-scoot*) taktikai; įgulai pasiruošti šūviams prireikia maždaug 60 sekundžių, o po šūvių išvykti – maždaug 40 sekundžių. Haubicą galima transportuoti oru, Lockheed C-130 Hercules ar Airbus A400M Atlas lėktuvais.

### CAESAR 8x8

CAESAR 8x8 naudojama modifikuota Tatra 817 8x8 važiuoklė, užtikrinanti didesnį mobilumą. Šiame variante standartiškai sumontuota nešarvuota keturių asmenų kabina, tačiau galima pasirinkti ir visiškai šarvuotą kabiną. Bendras transporto priemonės svoris priklauso nuo šarvų apsaugos lygio, bet yra apie 30 tonų. Haubica varoma 410 AG dyzeliniu varikliu ir gali sutalpinti 36 sviedinius. Šį variantą užsisakė Danijos karinės pajėgos, tačiau vėliau Danija visas haubicas atidavė Ukrainai.

### CAESAR Mark II

CAESAR Mark II vizualizacija
2022 m. vasario mėnesį Prancūzijos institucijos pasirašė €600 mln. vertės sutartį su Nexter dėl naujos kartos artilerijos sistemos CAESAR Mark II (arba CAESAR NG) kūrimo ir įsigijimo. Iki 2024 m. Prancūzijos ginkluotosios pajėgos užsisakė 109 naujos kartos haubicas. Nexter, pagrindinis rangovas, įgyvendina programą kartu su kompanijomis Arquus (važiuoklė) ir Safran (elektronika).

CAESAR Mark II turės naują Arquus pagamintą šešių ratų važiuoklę, naują kabiną su patobulintais šarvais bei keturiomis durimis, kad pagerintų judrumą. Sistema taip pat turės naują 460 AG variklį, daugiau nei dvigubai galingesnį nei pirmos kartos haubicos (215 AG), taip pat naują automatinę pavarų dėžę. CAESAR Mark II haubicoje bus įdiegta nauja pradinio greičio radaro versija, nauja gaisro valdymo įranga ir Safran gamybos inercinė navigacijos sistema, pakeisianti SIGMA 30, kuri turėtų pagerinti smūgių tikslumą, kai palydovinė navigacijos sistema neprieinama. Dar vienas patobulinimas: galingesnis hidraulinis siurblys, leidžiantis greičiau nuleisti ir pakelti stabilizatorių. Haubica taip pat turės naują komunikacijos sistemą bei elektroniką. Vertinama, kad naujoji šarvuota kabina, apsauganti nuo minų ir balistinių sviedinių, padidins CAESAR Mark II svorį iki 25 tonų, tačiau sistema išliks transportuojama oru, pagal Prancūzijos pajėgų reikalavimus.

Tikimasi, kad visi 109 Prancūzijos armijai užsakyti vienetai bus pristatyti 2026–2030 metais. Belgija ir Lietuva yra pirmosios šalys, į kurias ši naujos kartos haubica bus eksportuojama.

Kovinis naudojimas
------------------

Prancūzijos pajėgos naudojo CAESAR haubicas 2009 metais Afganistano kare. 2011 m. Tailando kariuomenė panaudojo CAESAR haubicas prieš Kambodžos karinius vienetus pasienio konflikto metu. Haubicos taip pat buvo naudojamos 2013–2014 metais Prancūzijos karinės operacijos Malyje metu. 2016–2019 m. Prancūzija taip pat intensyviai naudojo haubicas Irake, karinėse operacijose prieš ISIS.

Nuo 2022 m. gegužės mėnesio Prancūzija pradėjo tiekti CAESAR haubicas Ukrainai, kur šios sistemos yra intensyviai naudojamos Rusijos–Ukrainos kare.

Operatoriai
-----------

Šalys, naudojančios CAESAR haubicas
Šalys, naudojančios CAESAR haubicas:

* Prancūzijos vėliava Prancūzija
* Indonezijos vėliava Indonezija
* Maroko vėliava Marokas
* Saudo Arabijos vėliava Saudo Arabija
* Tailando vėliava Tailandas
* Ukrainos vėliava Ukraina

Šalys, užsisakiusios arba ketinančios užsisakyti šių haubicų:

* Belgijos vėliava Belgija
* Čekijos vėliava Čekija
* Lietuvos vėliava Lietuva
* Estijos vėliava Estija

Šaltiniai
---------

1. 1 2 3 4 5  „Manevringumas ir greitis – ką Lietuvos saugumui reikš 18 „Caesar" haubicų?". LRT. 2022-12-29. Suarchyvuota iš originalo 2022-12-31. Nuoroda tikrinta 2024-04-14.
2. 1 2 3 4 5 6 7 8  „CAESAR 6x6" (PDF). *KNDS Nexter*. 2023-07-27. Suarchyvuotas originalas (PDF) 2024-01-16. Nuoroda tikrinta 2024-04-14.
3. 1 2 3  „Nexter's CAESAR joins pack competing in US Army's mobile howitzer shoot off". *Janes*. 2020-12-22. Nuoroda tikrinta 2024-04-14.
4. 1 2 3 4 5 6 7  Ruitenberg, Rudy (2024-04-02). „In Ukraine, ‘shoot-and-scoot’ tactics helping Caesars survive". *Defense News*. Nuoroda tikrinta 2024-04-14.
5. ↑  „Nexter Systems CAESAR 155 mm self-propelled gun (France), Self-propelled guns and howitzers (wheeled)". *Jane's Armour and Artillery*. 2010-02-10.
6. ↑  Kotlarski, Amael (2022-06-18). „Eurosatory 2022: Lithuania signals intent to acquire CAESAR SPH". *Janes Information Services*. Suarchyvuota iš originalo 2022-06-26.
7. ↑  „Increasing effectiveness and range: the new LU 220 HE 155 mm munition by Nexter Arrowtech". *EDR on-line: European Defence Review*. 2022-05-20. Suarchyvuotas originalas 2024-01-19. Nuoroda tikrinta 2024-04-14.
8. ↑  „CAESAR® 8X8" (PDF). *KNDS Nexter*. Suarchyvuotas originalas (PDF) 2024-02-21. Nuoroda tikrinta 2024-04-14.
9. ↑  „CAESAR 6X6 déployé sur les théâtres d'opérations depuis 2009" (PDF). *Nexter Group* (prancūzų). Suarchyvuota (PDF) iš originalo 2019-07-15.
10. ↑  „Denmark orders CAESAR howitzers on 8x8 Tatra trucks". *Janes*. Suarchyvuotas originalas 2017-10-13. Nuoroda tikrinta 2017-10-12.
11. 1 2  „CAESAR 8X8 l'avenir d'un concept révolutionnaire" (PDF). *Nexter Group* (prancūzų). Suarchyvuota (PDF) iš originalo 2019-07-15.
12. ↑  „Une commande de 1,8 milliard d'euros pour des canons et véhicules de nouvelle génération". *Ministère des Armées* (prancūzų). 2022-02-24.
13. 1 2 3  „France orders €1.1 billion of cannons, vehicles and helicopters". *Defense News*. 2024-02-02. Nuoroda tikrinta 2024-04-14.
14. ↑  „La Direction générale de l’armement a commandé 109 canons Caesar de nouvelle génération (Mk II)" (PDF) (prancūzų). Ministère des Armées. 2024-02-01. Nuoroda tikrinta 2024-04-14.
15. 1 2 3 4  „109 CAESAR neufs pour entamer un nouveau chapitre de l’artillerie française". *FOB* (prancūzų). 2024-02-02.
16. ↑  „La France va envoyer des CAESAR en Afghanistan" (prancūzų). Libération. 2009-06-29. Suarchyvuotas originalas 2009-07-01.
17. ↑  „Artillery : Caesar Gets Bulletproof, Just In Case - RP Defense". *RP Defense*. Suarchyvuota iš originalo 2014-11-06. Nuoroda tikrinta 2014-11-05.
18. ↑  „Mali: VBCI et Caesar engagés dans l'opération Serval". *FOB* (prancūzų). Suarchyvuotas originalas 2014-11-05. Nuoroda tikrinta 2014-11-05.
19. ↑  „Mossoul : le Charles de Gaulle manque le début de l'offensive". *Ouest-France.fr* (prancūzų). 2016-10-17. Suarchyvuota iš originalo 2016-10-20. Nuoroda tikrinta 2016-10-17.
20. ↑  „Le risque d'escalade en Ukraine est très fort". *Ouest-France.fr* (prancūzų). 2022-04-22. Nuoroda tikrinta 2022-04-22.
21. ↑  „Estonia plans to buy 12 French-made CAESAR howitzers". *ERR*. 2024-04-02. Nuoroda tikrinta 2024-04-14.